ET Euroopa Liidu Teataja L 80/74

KOMISJONI OTSUS,

15. märts 2006,

millega moodustatakse kõrgetasemeline eksperdirühm, kes nõustab komisjoni seoses i2010 strateegia rakendamise ja arendamisega

(2006/215/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Vastavalt komisjoni teatise “i2010 – Euroopa infoühiskond majanduskasvu ja tööhõive eest” (1) (edaspidi “i2010”) järeldustele “tugevdab komisjon dialoogi huvirühmadega ja koostööd liikmesriikidega, et tegeleda info- ja sidetehnoloogia küsimustega, kasutades avatud koordineerimismeetodit”. Seepärast võib komisjon vajada nõuandeid ja asjatundlikku abi nõuandvalt organilt, mis koosneb liikmesriikide ametnikest, kes on spetsialiseerunud info- ja sidetehnoloogiapoliitikale.

(2) Rühm peab aitama kaasa i2010 tõhusale rakendamisele.

(3) Rühm peab koosnema liikmesriikide kõrgetasemelistest esindajatest ja olema avatud ühinevatele ja EMP riikidele.

(4) Seetõttu tuleb luua kõrgetasemeline i2010 eksperdirühm ning määrata selle pädevus ja üksikasjalik struktuur,

ON TEINUD JÄRGMISE OTSUSE:

Artikkel 1

Käesolevaga moodustab komisjon kõrgetasemelise i2010 eksperdirühma (edaspidi “rühm”).

Artikkel 2

Ülesanne

Komisjon võib konsulteerida rühmaga igas küsimuses, mis on seotud i2010 strateegia rakendamisega.

Rühma ülesanded on järgmised:

— arutada info- ja sidetehnoloogiapoliitika küsimusi i2010 kontekstis ja laiemas Lissaboni tegevuskava kontekstis, vaadata i2010 üle tõhususe seisukohast ning anda nõu ja abi seoses i2010 meetmete võimalike täienduste ja kohandustega i2010 rakendamise järelevalve ja poliitika arengu põhjal,

— olla foorumiks strateegilistele aruteludele ja kogemuste vahetamisele kõikide komisjoni asjaomaste talitustega ning

— vahetada arvamusi siseriiklike reformikavade raames tekkinud küsimustes i2010 strateegiaga hõlmatud valdkondades seoses Lissaboni strateegia eesmärkide saavutamisega.

Artikkel 3

Koosseis ja ametisse nimetamine

1. Rühma kuulub üks esindaja igast liikmesriigist ja üks komisjoni esindaja. Liikmesriikide esindajaid võivad saata asjatundjatest kolleegid vastavalt arutatavale teemale, ilma et see piiraks koosolekutega seotud kulutuste suhtes kohaldatavaid eeskirju. Esindajad peavad olema kõrgemad ametnikud, kes tegelevad infoühiskonna küsimustega riiklikul tasandil ja kes suudavad tagada asjakohase kooskõlastatuse nende riiklike ametiasutuste vahel, mis on seotud i2010 strateegiaga hõlmatud eri valdkondadega.

2. Komisjon võib lubada EMP riikide ja ühinejariikide vaatlejate osalemist. Vaatlejad nimetatakse lõikes 1 osutatud kriteeriumide alusel.

3. Liikmesriigid, EMP riigid ja ühinejariigid teatavad komisjonile esindajate nimed ja kontaktandmed ning kõik edasised muudatused.

4. Liikmete nimed avaldatakse i2010 veebilehel (www.europa.eu.int/i2010). Infoühiskonna ja meedia peadirektoraat ajakohastab liikmete nimekirja iga kord, kui liikmesriigid teatavad muudatustest.

Artikkel 4

Töökorraldus

1. Rühma eesistuja on komisjon.

2. Komisjon võib pärast rühmaga konsulteerimist luua alamrühmi, kes tegelevad eriküsimuste lahendamisega rühma antud volituste alusel. Need alamrühmad saadetakse laiali kohe, kui nende volitused on lõppenud.

3. Komisjon võib siis, kui see on kasulik ja/või vajalik, kutsuda rühma või alamrühma aruteludes osalema eksperte või vaatlejaid, kes on pädevad päevakorras olevates küsimustes.

4. Rühma või alamrühma aruteludes osalemisel saadud teavet, mille kohta komisjon märgib, et see on konfidentsiaalne, ei tohi avaldada.

5. Rühm võtab töökorra standardeeskirjade (2) alusel vastu oma töökorra.

6. Komisjon võib avaldada kokkuvõtteid, järeldusi või väljavõtteid järeldustest või rühma töödokumente.

Artikkel 5

Koosolekute kulud

Komisjon hüvitab sõidu- ja elamiskulud liikmetele, ekspertidele ja vaatlejatele vastavalt rühma tegevusele ja kooskõlas komisjonis kehtivate normidega. Ametiülesannete eest liikmeid ei tasustata.

Koosolekutega seotud kulutused hüvitatakse summade piires, mis on iga-aastase vahendite eraldamise korra kohaselt selleks otstarbeks asjaomasele osakonnale eraldatud.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval. Seda kohaldatakse 31. detsembrini 2010. Võimaliku pikendamise kohta teeb komisjon otsuse enne nimetatud kuupäeva.

Brüssel, 15. märts 2006 Komisjoni nimel komisjoni liige Viviane REDING

(1) KOM(2005) 229 lõplik.

(2) SEK(2005) 1004 III lisa, 27. juuli 2005.